(2)Sumažinti antrinio judėjimo paskatas. Siekiant užtikrinti tinkamą migracijos srautų reguliavimą, padėti nustatyti atsakingą valstybę narę ir užkirsi kelią antriniam judėjimui, labai svarbu, kad prieglobsčio prašytojai pasiliktų už juos atsakingoje valstybėje narėje ir nepasislėptų. Šis įpareigojimas prieglobsčio prašytojams nustatomas siūlomoje Dublino reglamento reformoje. Tikslingesnių prašytojų judėjimo laisvės apribojimų ir griežtų šių apribojimų nesilaikymo pasekmių nustatymas padės veiksmingiau kontroliuoti prašytojų buvimo vietą. Be to, siekiant sukurti prašytojams labiau prognozuojamą situaciją, užtikrinti, kad už juos būtų prisiimta atsakomybė, nesvarbu, kurioje valstybėje narėje jie yra, ir neleisti jiems pasislėpti, būtina toliau derinti galimybes paskirti prašytojams konkrečią gyvenamąją vietą, įpareigoti juos teikti pranešimus ir materialines priėmimo sąlygas teikti tik natūra. Tai visų pirma taikoma trimis atvejais: jei tarptautinės apsaugos prašymą prašytojas pateikė ne pirmojo neteisėto arba teisėto atvykimo valstybėje narėje; jei prašytojas išvyko iš valstybės narės, kurioje privalo būti, ir pasislėpė, arba jei prašytojas, išvykęs pasislėpti į kitą valstybę narę, buvo grąžintas į valstybę narę, kurioje privalo būti.

(3)Padidinti prieglobsčio prašytojų savarankiškumą ir integracijos galimybes. Išskyrus prašytojus, kurių prašymai, tikėtina, bus atmesti, prašytojams turėtų būti leidžiama kuo greičiau pradėti dirbti ir užsidirbti, netgi jų prašymų nagrinėjimo metu. Tai padėtų sumažinti jų priklausomybę ir užtikrintų geresnes asmenų, kuriems galiausiai apsauga bus suteikta, integracijos galimybes. Todėl reikia sutrumpinti terminą, per kurį sudaroma galimybė patekti į darbo rinką, nuo ne vėliau kaip per devynis mėnesius iki ne vėliau kaip per šešis mėnesius nuo prašymo pateikimo dienos. Toks prašytojo patekimo į darbo rinką laikotarpis atitiktų prašymo nagrinėjimo iš esmės procedūros trukmę. Be to, jei tikėtina, kad prašymas pagrįstas, valstybės narės skatinamos suteikti galimybę patekti į darbo rinką ne vėliau kaip per tris mėnesius nuo prašymo pateikimo, jei tikėtina, kad prašymas pagrįstas. Patekimas į daro rinką turėtų visiškai atitikti darbo rinkos normas, be to, tai turėtų padėti išvengti darbo rinkos iškraipymų. Toliau mažinti esamus didelius valstybių narių taikomų patekimo į darbo rinką taisyklių skirtumus taip pat labai svarbu siekiant kovoti su įsidarbinimui palankiausios šalies rinkimusi ir mažinti antrinio judėjimo paskatas.

Suderinamumas su kitomis toje politikos srityje galiojančiomis nuostatomis

Šis pasiūlymas išdėstyti Priėmimo sąlygų direktyvą nauja redakcija visiškai atitinka pirmuosius pasiūlymus reformuoti bendrą Europos prieglobsčio sistemą, kurie buvo pateikti 2016 m. gegužės 4 d., ir pasiūlymus peržiūrėti Prieglobsčio procedūrų ir Priskyrimo direktyvas, įskaitant jų pakeitimą reglamentais, o taip pat pasiūlymą dėl struktūrinės Sąjungos masto perkėlimo į ES sistemos.

Pagal Komisijos pasiūlymą išdėstyti Dublino III reglamentą nauja redakcija, jei prašytojas nėra valstybėje narėje, kurioje privalo būti, jam neturėtų būti suteikiamos visos šioje direktyvoje numatytos materialinės priėmimo sąlygos. Šiuo požiūriu Dublino pasiūlymas daro poveikį Priėmimo sąlygų direktyvos taikymui, todėl būtini atitinkami šios direktyvos pakeitimai, ir jie buvo pasiūlyti.

Komisijos pasiūlyme išdėstyti Dublino III reglamentą nauja redakcija taip pat atsižvelgiama į tai, kad visi prašytojai, nesvarbu, kur jie yra, turi teisę į skubią medicininę pagalbą. Praktikoje valstybės narės paprastai laiko, kad sąvoką „skubi medicininė pagalba“ atitinka būtinasis ligų gydymas, įskaitant rimtus psichikos sutrikimus, kaip numatyta Priėmimo sąlygų direktyvoje. Atsižvelgiant į tai, šis pasiūlymas visiškai atitinka Komisijos pasiūlymą išdėstyti Dublino III reglamentą nauja redakcija.

Europos Sąjungos prieglobsčio agentūra, remdamasi jau pradėtu Europos prieglobsčio paramos biuro (EASO) darbu, atliks valstybių narių prieglobsčio ir priėmimo sistemų stebėseną ir vertinimą.

Pasiūlymas išdėstyti Priėmimo sąlygų direktyvą nauja redakcija užtikrins, kad, siekiant užtikrinti savalaikį ir veiksmingą prašymų vertinimą, prašytojai liktų pasiekiami per visą prieglobsčio procedūrą, ir taip leis veiksmingai įgyvendinti siūlomus Prieglobsčio procedūrų ir Priskyrimo reglamentus.

Suderinamumas su kitomis Sąjungos politikos priemonėmis

Šis pasiūlymas dera su išsamia ilgalaike geresnio migracijos valdymo politika, Komisijos nustatyta Europos migracijos darbotvarkėje, kurioje remiantis Pirmininko J.-C. Junckerio politinėmis gairėmis buvo sukurtos keturiais ramsčiais pagrįstos nuoseklios ir tarpusavyje glaudžiai susijusios iniciatyvos. Šie ramsčiai: neteisėtos migracijos paskatų mažinimas, Sąjungos išorės sienų apsauga ir gyvybių gelbėjimas, taip pat tvirtos prieglobsčio politikos ir naujos teisėtos migracijos politikos užtikrinimas.

Šis pasiūlymas, kuriuo toliau siekiama Europos migracijos darbotvarkėje nustatyto tikslo stiprinti Sąjungos prieglobsčio politiką, turėtų būti laikomas dalimi platesnės ES lygmens politikos, kuria siekiama sukurti patikimą ir veiksmingą tvaraus migracijos valdymo sistemą, kuri būtų teisinga ir priimančiosioms visuomenėms bei ES piliečiams, ir susijusiems trečiųjų šalių piliečiams bei kilmės ar tranzito šalims.

TEISINIS PAGRINDAS, SUBSIDIARUMAS IR PROPORCINGUMAS